
Viktige personer i denne boken:

Hovedperson: Inger Tiller (18 ved krigsutbruddet, går første år på handelsgymnasium)

Foreldre: Håkon Tiller (46, lektor) og Else Tiller (44, jobber på telefonsentralen)

Søsken: Even (20, befalsskoleelev), Gerd (16, andre året på realskolen) og Ivar (15, første året på realskolen)

Kjæreste: Hans-Jørgen Haug (20, første års sivilingeniørstudent og flyentusiast)

Venninner: Frida Lund (18, jobber i husflidsbutikk), Gunn Vikhammer (18, står på Kafé Balder) og Eva Hoffmann (18, jøde, familie med klesbutikk)

Leieboer: Johannes B. Lauritsen (82, pensjonert kommandørkaptein i Marinen)

Venner og bekjente: Aksel Johansen (19, klassekamerat, motstandsmann), Ulf Utgård (18, klassekamerat og hirdmedlem), Lars Olav Moen (18, nabogutt, sementarbeider) og Knut Laugen (20, nabogutt, befalsskoleelev)


Kjære leser

Nesten alle personene og hendelsene i denne romanen er diktet opp av meg, men både personer og hendelser er satt inn i en mest mulig riktig historisk ramme, med krigens gang og de rådende levekår som bakteppe. Virkelige personer og hendelser vil derfor opptre som kulisser i scener som ellers er diktet opp. For eksempel er mange navngitte bipersoner virkelige mennesker, men møtene og samtalene med dem er naturligvis oppdiktede –selv om de altså godt kunne ha funnet sted.

Eksempler på virkelige, navngitte personer er militære sjefer, sivile ledere og andre offentlige personer, og ikke minst Henry Oliver Rinnan og enkelte andre kjente nazister. Også navngitte folk på den rette siden dukker opp i fortellingen, for eksempel krigsflygere og lokale jøssinger. Mine romanpersoner vil i noen tilfeller treffe på disse, og sannsynlige samtaler og hendelser er forsiktig diktet opp.

Jeg har lagt vekt på ikke å støte noen etterkommere unødig.

Jeg håper du får glede av å lese denne romanserien!

Beste hilsen

Rune Angell-Jacobsen

Trondheim, tirsdag kveld 23. april 1940:

Inger hadde fått kontroll over gråten da hun var på vei hjem, men angsten og fortvilelsen satt i brystet. Hun syntes problemene bare vokste og vokste.

Idet hun nærmet seg Gamle bybro, husket hun plutselig at Ulf hadde bedt henne møte ham der. Møtet skulle vært klokken ti, nå måtte den snart være elleve, så han hadde neppe ventet helt til nå.

Det var ganske mørkt i den blendede byen, men Inger kunne se konturene av et menneske som lente seg over rekkverket ute på broen. Hun gikk ut fra at det likevel måtte være Ulf, så hun gikk bort til ham og skulle til å si noe, men så hørte hun at han sto og nynnet og sang med lav og melodiøs stemme. Det var en sang hun aldri hadde hørt før, og Ulf Utgård var det absolutt ikke.

Nidelven, stille og vakker du er, her hvor jeg går og drømmer. Drømmer om deg som jeg hadde så kjær, nu er det bare minner! sang den fremmede mannen lavmælt i valsetakt uten å snu seg. Inger tenkte at han neppe kunne ha oppfattet at hun var der, så hun sto musestille og hørte ham synge om lykkens portal, som åpenbart var portalene på broen. Inger syntes det var et godt bilde å ta med seg, hun følte seg oppmuntret av det og tenkte at sangteksten passet for henne også.

Plutselig bråsnudde han seg og rakte frem hånden.

«Oskar Hoddø her,» opplyste han med et smil som vistes godt i tussmørket. «Hvem har jeg den ære å hilse på?»

Inger nølte bare litt før hun tok hånden hans og sa navnet sitt mens hun neide.

«Jeg var bare på vei hjem, men så hørte jeg den fine sangen. Hvor har du den fra?» spurte hun forsiktig.

«Teksten diktet jeg stort sett nå,» betrodde han henne. «Melodien er det to andre som har laget. Hva gjør du ute så sent?»

Inger fikk litt tillit til ham og fortalte om faren som lå på sykehus med et stygt skuddsår, og Hoddø ble alvorlig da han sa at han håpet faren hennes ville klare seg, men uansett var det godt å høre at noen slåss, la han til.

«Vi må alle gjøre det på hver vår måte,» sa han i en oppfordrende tone, uten å nevne hva han selv gjorde.

Inger syntes ikke at hun kunne stå her og snakke om sånt med en fremmed mann, så hun erklærte seg bare kort enig og sa at hun måtte videre. Hoddø løftet på hatten da hun gikk, og Inger følte at han sto og så etter henne.

Ulf var ikke å se, så Inger fikk ikke vite hva han hadde villet henne.

Hun satte farten opp da hun kom til å tenke på Lauritsen og besøket hans hos Sivert Aune. Det var bare å håpe at det ikke hadde gått aldeles galt der. Men så gikk tankene til faren igjen –det viktigste av alt var jo at han klarte seg. Moren satt hos ham på sykehuset nå, og hun hadde vært tydelig redd da Inger snakket med henne. Inger var like redd selv også –for at faren skulle dø. Dessuten hadde hun flere ting å bekymre seg for –ikke minst hva tyskerne kom til å gjøre med henne nå som de hadde funnet Saubermann, den deserterte soldaten.

Og midt i det hele lå usikkerheten rundt Hans-Jørgen og de fremmede jentene og plaget henne.

Det var sent da Inger endelig kom hjem til huset på Rosenborg. Klokken var nesten halv tolv om kvelden, på dagen to uker etter den tyske invasjonen, og Inger merket at hun dirret på hendene da hun låste seg inn og hengte av seg yttertøyet i gangen.

Det sto ikke lys på i gangen, men Inger greide fint å famle seg videre inn. Hun regnet med at de øvrige i familien hadde lagt seg, men der tok hun feil –både de to søsknene og leieboeren satt i kjøkkenet og ventet. De hadde bare et svakt lys på, og blendingsgardinen var på plass. Foran kommandørkaptein Lauritsen sto et tomt kaffekrus, ellers var bordet ryddig og blåst. Ingen av de tre som satt der, sa et ord da Inger kom inn, men da lillesøster Gerd så ansiktsuttrykket hennes, spratt hun opp og gikk henne i møte med utstrakte hender. Sekstenåringen så like redd ut som Inger følte seg, og blikket hennes hang ved Ingers da de grep hverandre i hendene.

«Hva var det mamma ville?» hvisket Gerd. «Er det noe i veien?»

Inger tenkte seg om et par sekunder mens hun valgte ordene sine.

«Det er pappa,» svarte hun stille. «Han er såret og ligger på Trondheim Hospital. Det er visst temmelig alvorlig. Mamma blir der i natt.»

«Å nei!» Ansiktet til Gerd ble dratt, og haken begynte å dirre. Inger slo armene om henne og kjente straks at søsteren klamret seg fast mens gråten rykket i henne, og hun greide heller ikke å holde tårene tilbake.

«Han er skutt gjennom brystet,» fortalte hun hikstende. «Jeg fikk ikke komme inn til ham, men de sa at han lå i koma.»

«Nei, nei, nei!» mumlet kommandørkaptein Lauritsen og dreide kaffekruset mellom de store og værbitte nevene. Det skarpe ansiktet med ørnenesen så plutselig enda eldre ut enn sine åttito år, og den sikre væremåten hans var det lite igjen av da han skottet bort på Ivar, som satt på motsatt side av bordet. Femtenåringen hadde fått et hardt drag over ansiktet, men leppene dirret og viste at han var på gråten.

«Kommer pappa til å dø?» spurte han og måtte opp i den ene øyekroken med en finger.

«Jeg håper virkelig ikke det,» svarte Inger så rolig som hun greide, men hun følte seg hjelpeløs og tafatt, og hun strevde med å få kontroll over gråten. Som eldste hjemmeværende av søsknene følte hun ansvar for de andre, nå når foreldrene og storebror Even var ute. Men hva skulle hun svare på et sånt spørsmål? Hun ante jo ikke om faren kom til å dø eller ikke, det var jo nettopp den største frykten hun gikk og bar på selv også –blant flere andre.

«Det at han har sårfeber, behøver ikke å bety at selve såret er så ille,» forklarte Lauritsen med dyp stemme. «Det betyr bare at det er betent.»

Inger nikket uten å svare. At såret var betent, syntes hun ikke var noen bagatell, men hun satte likevel pris på den pensjonerte marineoffiserens forsøk på å trøste. Hun så at han strøk seg over den blanke skallen med høyre hånd, og Inger kunne ikke unngå å legge merke til at knokene var oppskrapet. Det fikk henne til å huske at han hadde vært på vei bort til nabo Sivert Aune, da hun selv gikk til byen. Hun fryktet at Lauritsen kunne ha havnet i slåsskamp med den ufyselige nazisten, men orket ikke å spørre om det akkurat nå.

«Pappa er sterk og i god form,» sa Ivar med en trassig mine. «Han kommer til å klare seg!»

Inger nikket igjen og fortalte at det var besøkstid på sykehuset fra klokken elleve neste formiddag.

«Men det er ikke sikkert at vi slipper inn,» la hun til. Eller at han lever så lenge, tenkte hun uten å si det. Hvis hun skulle dømme ut fra angsten til moren, var det stor grunn til å frykte det verste.

«Hvorfor skulle vi ikke slippe inn?» spurte Gerd mens hun tørket tårer og endelig greide å slippe taket i Inger.

«Vel, strengt tatt er han krigsfange hos tyskerne,» forklarte Inger usikkert. «De ga bare mor tillatelse til å besøke ham. Men jeg synes at vi skal gå og prøve, uansett.»

«Selvfølgelig skal vi gå dit og prøve!» utbrøt Lauritsen og fnyste resolutt. Inger så forbauset på ham og la merke til at sikkerheten hans var tilbake, og det gjorde godt å se, men hun hadde ikke regnet med at han ville følge dem til hospitalet. Lauritsen var jo ikke i familie med dem, og han hadde aldri møtt Håkon Tiller.

«Jeg er glad for at du blir med,» sa hun. «Og for at du er her nå,» la hun til.

«Hø!» svarte han og så brydd ut. «Jeg er nå bare en gammel gubbe som ikke er brukende til stort, men her har jeg fått en ny familie. Klart jeg blir med!»

«Hva har du gjort med nevene dine?» spurte Inger endelig og gikk nærmere for å se på dem.

«Nei, det er ikke stort å snakke om,» blåste han. «Var bare en liten nazist som kom til å skrubbe seg mot dem. Og mot spaserstokken min. Det er sånt som skjer.»

«Sloss du med Sivert Aune?» spurte Inger forferdet. En sak var at Sivert var førti år yngre, men han hadde jo også en familie som var uskyldig, og verken kone eller barn burde oppleve at faren fikk pryl inne i deres eget hus –og det måtte han vel ha fått, siden Lauritsen åpenbart var i ypperlig form bortsett fra skrubbsårene på knokene.

«Sloss og sloss,» svarte sjøoffiseren og trakk på skuldrene. «Det var vel mer snakk om litt oppdragelse, vil jeg si. Vi snakket om passende og upassende oppførsel, og dessuten drøftet vi konsekvenser av det ene og andre.»

«Drøftet?» gjentok Inger tvilende.

«Vel, det ble kanskje mest en monolog fra min side, ispedd noen ganske gode og slående argumenter, vil jeg påstå. Jeg tror han forsto poenget.»

«Lauritsen fikk Sivert til å komme ut på trappa, og der banket han ham så det sang,» opplyste Ivar med ny fryd i ansiktet. «Det er det flotteste jeg har sett på lenge.»

«Nå, nå,» innvendte hovedpersonen selv og trakk de viltvoksende brynene sammen. «Du skal ikke forherlige fysisk vold, gutt. Men noen ganger er det jaggu nødvendig!»

«Johannes Mellemstrand kom ut fra huset sitt og klappet og jublet etterpå,» fortalte Gerd med et dirrende smil. «Han hadde sett og hørt tildragelsen gjennom vinduet, så det er nok over hele nabolaget nå.»

«Mellemstrand er visst en bra kar,» nikket Lauritsen.

«Sivert kommer til å anmelde deg for overfall!» utbrøt Inger og stirret på ham.

«Det kan selvfølgelig hende, men jeg ga ham noen gode råd på det området også. Og snakket litt mer om konsekvenser, for jeg er jo ikke den eneste gode nordmann her i byen,» svarte Lauritsen lett mens han trommet med fingrene på høyre hånd mot bordplaten. «Men nå snakker vi ikke mer om den saken. Det er faren deres som er viktig. Jeg tror at han trenger dere alle for å komme igjennom denne krisen. Og hvis dere skal hjelpe ham med å finne styrke, trenger dere selv søvn, så jeg foreslår at vi går og legger oss nå.»

Det var ingen som protesterte, og dermed ble det oppbrudd. Inger sa at hun skulle være sist og slukke lyset, men i døren stoppet Ivar og så på henne. Hun la merke til at lillebroren allerede var blitt betydelig høyere enn henne, og Inger tenkte at selv om hun var tre år eldre enn ham, var hun nå blitt den korteste i familien –sammen med moren. Til og med Gerd var høyere.

«Tror du pappa klarer seg?» spurte Ivar i en mutt tone.

Inger nølte litt med svaret, og Ivar la til at han selvfølgelig var klar over at hun ikke kunne vite det, men hva trodde hun?

Spørsmålet –eller helst svaret på det –så ut til å være svært viktig for ham, så Inger tenkte etter og kjente litt på hva hun følte.

«Jeg tror at han overlever og blir frisk igjen,» sa hun med en ro som forbauset henne selv. «Det føler jeg på meg,» la hun til.

«Bra!» utbrøt Ivar og nikket brått. «Dere jenter har en eller annen sans på det området som vi gutter mangler, det er jeg sikker på. God natt.»

Stille forsvant han og lukket døren etter seg, mens Inger sank ned på en kjøkkenstol.

Det var faktisk sant at hun hadde en følelse av at faren skulle bli frisk –men hvor mye var en sånn følelse verdt? Nå hadde hun kanskje gitt broren håp, noe som ville kunne føre til at det ble et sterkere slag for ham hvis håpet brast og faren døde.

Inger lukket øynene. Hun så for seg ansiktet til Hans-Jørgen, og hun kjente at hun lengtet etter ham så det gjorde rent vondt i brystet. Men var han fortsatt hennes? Først når han kom hjem fra krigen, ville hun få visshet i om de fremdeles var forlovet. Først da ville hun få vite hva som var sant og ikke angående de to jentene fra Levanger –Åse og Ingebjørg het de visst.

Inger trodde ikke at en ny kjærlighet kunne slå ned som et lyn i et menneske. Kjærlighet var noe som utviklet seg over tid og vokste til den ble større enn mennesket som bar den, slik at det til sist var kjærligheten som bar mennesket med seg! Det var slik hun hadde følt det og akkurat slik Hans-Jørgen hadde sagt at han hadde det, og da kunne vel ikke de sterke følelsene bråslukne og bli erstattet av andre?

Nei! Inger visste at hun måtte tro på Hans-Jørgen så lenge det var mulig. Men lett var det sannelig ikke, etter det telegrafisten hadde sagt.

Til slutt gikk hun og la seg, og hun følte skuffelse over at Gerd allerede sov da hun listet seg inn på soverommet de delte. Inger hadde ikke regnet med at søsteren skulle sovne så fort på en sånn kveld, men forklaringen lå vel i at det var så sent –klokken var blitt over ett da Inger endelig kom seg i seng.

Selv fikk hun ikke sove. Hun ble liggende og tenke på alt som var usikkert og nifst, og hun ønsket at hun kunne ha ligget sammen med Gerd og snakket om det, men visste at hun uansett ikke kunne ha betrodd henne alt. Faren kunne de ha snakket om, og kanskje litt om Hans-Jørgen, men der stoppet det.

At tyskerne hadde funnet Viktor Saubermann og brakt ham tilbake i rekkene, kunne Inger i hvert fall ikke fortelle. Helt alene måtte hun bære på redselen for hva som kom til å hende når Saubermann opplyste at han hadde fått hjelp av henne. Slik sett var Saubermann en tidsinnstilt bombe som kom til å smelle midt i ansiktet på henne en av de nærmeste dagene, men Inger ante bare ikke når. Når hun tenkte på det, ble hun så redd at hun skalv, kanskje mer på familiens vegne enn på egne. Ingers skyldfølelse overfor familien vokste og vokste, der hun lå og vred seg uten å få sove.

Hun tenkte på faren igjen og begynte å gråte stille, så foldet hun hendene og ba til en gud som hun tvilte på fantes. Hun visste at moren hadde gått til Vår Frue kirke og bedt nesten daglig siden krigen begynte, og brått fikk Inger dårlig samvittighet for ikke å ha gjort det samme. Men kunne Gud hjelpe henne? Kanskje. Hun hadde muligens rett til å tvile, men kanskje ingen rett til å avvise muligheten.

I morgen ville hun gå innom kirken og be, slik moren hadde gjort, det bestemte hun seg for der hun lå med ansiktet i puten for ikke å vekke Gerd med hikstene. Beslutningen ga henne litt mer ro, og med det samme følte Inger også større fellesskap med moren.

Moren satt vel ved farens side og kjempet for livet hans akkurat nå.

